กระทรวงกลาโหม ยืนยันเปิดกว้างทุกพรรคการเมืองหาเสียงเลือกตั้งในหน่วยทหารได้
พันเอก วันชนะ สวัสดี รองโฆษกกระทรวงกลาโหม กล่าวถึงแนวทางของกองทัพในการสนับสนุนการเลือก ว่ามีแนวทางที่ชัดเจนที่จะสนับสนุนการเลือกตั้งใน 4 ประเภทคือ การสนับสนุนคน ยานพาหนะ สถานที่ และการประชาสัมพันธ์ ในกรณีที่มีพรรคการเมืองใดพรรคการเมืองหนึ่งขอมาหาเสียงในหน่วย ทางหน่วยต้องแจ้งไปที่คณะกรรมการการเลือกตั้งจังหวัด( กกต.จังหวัด) เพื่อให้ประกาศเชิญชวนให้พรรคการเมืองเข้ามาทำการหาเสียงภายในหน่วยได้และหน่วยจะจัดพื้นที่กลาง เพื่อให้ทุกพรรคการเมืองเข้ามาบอกกล่าวถึงนโยบาย รวมทั้งมีการจัดคิวให้กับพรรคการเมืองอย่างทั่วถึงและเป็นธรรม ยืนยันว่ากองทัพสนับสนุนการปกครองระบอบประชาธิปไตยอันมีพระมหากษัตริย์เป็นประมุข รวมทั้งเปิดกว้างให้กำลังพลและครอบครัวออกมาใช้สิทธิ ตามสิทธิเสรีภาพในการลงคะแนน ส่วนการประชาสัมพันธ์ของหน่วยจะทำตามบทบาทหน้าที่และมีความเป็นกลางสำหรับกรณีที่พรรคก้าวไกลขอเข้าไปหาเสียงในหน่วยทหารของกองทัพบก แต่ได้รับการปฏิเสธโดยให้เหตุผลที่มีเพียงพรรคเดียวนั้น รองโฆษกกระทรวงกลาโหม กล่าวว่า ต้องไปดูที่ กกต.ด้วยว่าจะดำเนินการอย่างไร ซึ่งอาจเป็นไปได้ว่ายังอยู่ในขั้นตอนที่ กกต.ประกาศเชิญชวนพรรคการเมืองอื่น เพราะตามปกติเวลาทำเรื่องไปที่หน่วยแล้วยังไม่สามารถเข้ามาหาเสียงได้ทันที เพราะหน่วยต้องรอทาง กกต.แจ้งก่อน เพื่อเตรียมพื้นที่และกำลังพลที่มาฟังนโยบาย รวมถึงคิวของพรรคการเมืองอื่นๆ ที่จะร่วมด้วย